Musiek in die Bybel 9 – toortsie.com
Musiek in die Bybel 9
Mei 5, 2018 Mei 8, 2018 ~ Toortsie
In my reeks oor musiek in die Bybel, het ek meestal gekonsentreer op lofprysing en feesviering. God wil regtig hê dat ons Hom moet eer met ons sang.
In Amos lees ons egter 'n ander storie. Hier word die musiekbeoefening nie goed ontvang nie. Die boek is in 'n tyd van vrede en stabiiteit geskryf. Op die oog af het dit goed gegaan met die land. Ongelukkig was die minderbevoorregtes in daardie tyd ook maar onderdruk terwyl die rykes lekker geleef het. Die mense het nie meer na die wil van God gesoek nie en hulle godsdiens was nie veel meer as 'n leë ritueel nie. (Leefstylbybel vir Vroue, bl 1080)
In Amos word 'n hele klomp baie lelike praktyke genoem, maar die beoefening van godsdiens is ook geweeg en te lig gevind.
In Amos 5:23 kom die harde woorde: 'Gee pad voor My met die rumoer van jou gesing; Ek wil nie jou harpmusiek hoor nie!' en in 6:5: 'Julle maak liedjies vir die harp, julle dink hulle vir musiekinstrumente uit.', weer eens in 'n negatiewe konteks.
Ja, God wil graag hê dat ons vir Hom moet sing, met oorgawe moet sing, maar Hy wil ook graag hê dat ons lewe sal getuig van dit wat ons glo, wat ons beweer ons glo. As ons musiek maak vir God net vir die gesigwaarde daarvan en dit weerspieël nie wat in ons hart aangaan nie, beweeg ons op gevaarlike grond, as ek hierdie gedeelte reg verstaan.